ΓΡΑΠΤΗ ΕΡΩΤΗΣΗ E-3968/97 υποβολή: Mihail Papayannakis (GUE/NGL) προς την Επιτροπή (12 Δεκεμβρίου 1997)

Θέμα: Το πρόβλημα του 2000

Σε δημοσίευμα των «Times» του Λονδίνου την Κυριακή 23 Νοεμβρίου αναφέρεται ότι ομάδα εμπειρογνωμόνων υπέβαλε στον Πρόεδρο Κλίντον έκθεση σύμφωνα με την οποία η χρονική σύμπτωση της εισαγωγής του Ευρώ με την ανάγκη αναπρογραμματισμού των υπολογιστών στα κράτη μέλη ώστε να γίνει το πέρασμα στη χρονολογία 2000 («the year 2000 problem»), θέτει ανυπέρβλητα προβλήματα για την Ευρώπη, τόσο τεχνικής όσο και οικονομικής φύσεως.

Σύμφωνα με το δημοσίευμα αυτό, οι Αμερικανοί ειδικοί φτάνουν μέχρι να «προτείνουν» ότι η Ευρώπη θα πρέπει να αναβάλει την καθιέρωση του κοινού νομίσματος για τουλάχιστον μια πενταετία.

Επειδή το θέμα είναι ιδιαίτερα σοβαρό και επειδή η Ευρώπη δεν μπορεί να εξαρτάται από υποδείξεις τρίτων για καθαρώς δικά της θέματα, ερωτάται η Επιτροπή:

1. Αν θεωρεί σοβαρές τις αναλύσεις των αμερικανών ειδικών ή αν ενδεχομένως αποτελούν ηθελημένη ή αθέλητη παραπληροφόρηση;

2. Πως αξιολογεί τις διαστάσεις του έτσι κι'αλλιώς πραγματικού προβλήματος και αν έχουν γίνει μελέτες για το θέμα αυτό και ποιά είναι τα σχετικά συμπεράσματα;

Απάντηση του κ. de Silguy εξ ονόματος της Επιτροπής (16 Φεβρουαρίου 1998)

Η Επιτροπή γνωρίζει τη μελέτη που υποβλήθηκε στον πρόεδρο Κλίντον, η οποία προτείνει μεταξύ άλλων την αναβολή της Ευρωπαϊκής και Νομισματικής Ένωσης για πέντε χρόνια λόγω της έλλειψης ειδικευμένου προσωπικού, ικανού να διαχειριστεί τη μετάβαση των συστημάτων τεχνολογίας των πληροφοριών (ΤΠ). Ενώ αμφισβητεί ορισμένα από τα συμπεράσματα της έκθεσης, η Επιτροπή αναγνωρίζει, εν τούτοις, ότι ο συντάκτης της είναι ένας από τους ικανότερους αμερικανούς ειδήμονες σε θέματα εκτίμησης κόστους λογισμικού και η ίδια η έκθεση αποτελεί χρήσιμη και ευπρόσδεκτη συνδρομή στην εξέταση των επιπτώσεων της ΟΝΕ στην ΤΠ.

Εδώ και ορισμένο χρονικό διάστημα, η Επιτροπή μελετά τις επιπτώσεις του έτους 2000 και της εισαγωγής του ευρώ στην ΤΠ. Ειδικότερα, οργανώθηκε στις 2 Οκτωβρίου συζήτηση στρογγυλής τραπέζης με αποκλειστικό αντικείμενο την πρόκληση με την οποία βρίσκεται αντιμέτωπη η ΤΠ λόγω της εισαγωγής του ευρώ. Από τη συζήτηση προέκυψε σαφώς ότι από πλευράς συστημάτων πληροφορικής, τα δύο θέματα παρουσιάζουν σοβαρές διαφορές όσον αφορά τον ορισμό του προβλήματος. Οι ειδικοί παρατηρούν ότι το έτος 2000 είναι ένα ζήτημα ΤΠ με συνέπειες για τις επιχειρήσεις, ενώ η καθιέρωση του ευρώ είναι βασικά ένα ζήτημα που αφορά τις επιχειρήσεις με συνέπειες για την ΤΠ. Αυτό σημαίνει ότι η χρησιμοποίηση των ιδίων μεθόδων για την εκτίμηση του κόστους των δύο εγχειρημάτων, όπως συμβαίνει στην έκθεση, ίσως να μην αποτελεί την καταλληλότερη προσέγγιση. Ωστόσο, και τα δύο θέματα πρέπει να εξεταστούν μέσα στο ίδιο χρονικό πλαίσιο και καθένα από αυτά αντιπροσωπεύει μια τεράστια πρόκληση από απόψεως πόρων (ανθρώπινων και οικονομικών). Αντιμετωπιζόμενα από κοινού, αποτελούν μια πρωτοφανούς κλίμακας πρόκληση για τους υπευθύνους των συστημάτων που περιέχουν λογισμικό.

Η Επιτροπή πραγματοποιεί εκτεταμένες διαβουλεύσεις με χρήστες και προμηθευτές ΤΠ και συγχρηματοδοτεί σειρά ερευνών σχετικά με το στάδιο ετοιμότητας της ευρωπαϊκής βιομηχανίας για την ΟΝΕ και για το έτος 2000. Οι διαβουλεύσεις επιβεβαιώνουν τη σοβαρότητα των δύο προκλήσεων και ότι δεν είναι αναγκαία η ταυτόχρονη αντιμετώπισή τους. Παράλληλα, ο βαθμός ετοιμότητας δεν κρίνεται ικανοποιητικός για κανένα από τα δύο ζητήματα. Παρά την όλο και μεγαλύτερη κατανόηση και δέσμευση, το επίπεδο εφαρμογής υπολείπεται του αναμενομένου. Η βιομηχανία πρέπει απαραιτήτως να επιταχύνει τις προετοιμασίες για το ευρώ ώστε να μπορούν να ολοκληρωθούν εγκαίρως οι αναγκαίες μετατροπές στον τομέα των ΤΠ. Πάντως, οι διαβουλεύσεις επιβεβαιώνουν επίσης ότι μπορεί να τηρηθεί το χρονοδιάγραμμα για το ευρώ και ότι θα υπάρξει ταχεία απόδοση των επενδύσεων, ενώ το έτος 2000 αποτελεί μόνο μία πηγή κόστους.

Υπάρχει διαθέσιμη θέση στον παγκόσμιο ιστό (www) όπου εξετάζονται τα δύο αυτά ζητήματα (http://www.ispo.cec.be/y2keuro). H Eπιτροπή έχει εκδώσει αρκετά έγγραφα με συμβουλές σε θέματα που αφορούν τις ΤΠ στο πλαίσιο του ευρώ ((Πρακτικά θέματα της εισαγωγής του ευρώ, ανακοίνωση της Επιτροπής, COM(97)491, διαθέσιμο στο: http://europa. eu.int/euro/en/practi/practi.asp. Σύσταση για την τοποθέτηση του λογοτύπου του ευρώ στα πληκτρολόγια των υπολογιστών και σε παρόμοιους εξοπλισμούς επεξεργασίας πληροφοριών, διαθέσιμη στη θέση: http://www.ispo.cec.be/y2keuro/docs.eukeyb.pdf. Προετοιμασία των συστημάτων χρηματοπιστωτικής πληροφόρησης για την εισαγωγή του ευρώ, έγγραφο εργασίας, XV/7038/97, διαθέσιμο στη θέση: http://www.ispo.cec.be/y2keuro/docs.eukeyb.pdf. )) και βρίσκεται στο στάδιο της προετοιμασίας ανακοίνωσης για το πρόβλημα που θέτει στους υπολογιστές το έτος 2000.